Diari Oficial de la Generalitat Valenciana


Sumari del DOGV 5735, del 04-04-2008 (2008/3804)

ORDE de 27 de març de 2008, de la Conselleria d'Immigració i Ciutadania, per la qual es regula i convoca la sisena edició del concurs internacional de fotografia de cooperació al desenrotllament: Objectiu Obert - Solidària 2008.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5735

Data del DOGV
:   04-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3804


Data del document
:   27-03-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * ajuda al desenvolupament
    * distinció honorífica
    * premi cultural
    * arts visuals
    * professió artística

ORDE de 27 de març de 2008, de la Conselleria d'Immigració i Ciutadania, per la qual es regula i convoca la sisena edició del concurs internacional de fotografia de cooperació al desenrotllament: Objectiu Obert - Solidària 2008. [2008/3804]  
La Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, establix en el punt tercer de l'article quart que, amb la finalitat d'implicar els ciutadans de la Comunitat Valenciana en la participació dels processos de desenrotllament dels països empobrits, es fomentaran i duran a terme actuacions orientades, entre altres, a informar, sensibilitzar, educar i comprometre la societat civil en les accions de cooperació.  
En el seu desenrotllament, el Pla director de la Cooperació Valenciana 2008-2011, aprovat mitjançant un Acord de 28 de desembre de 2007, del Consell (DOCV núm. 5673, de 4 de gener de 2008), inclou dins dels instruments de la cooperació valenciana la sensibilització social i l'educació per al desenrotllament, que tenen com a destinatària la població de la Comunitat Valenciana.  
Este pla director 2008-2011, preveu que les actuacions en matèria de sensibilització i educació al desenrotllament que es duguen a terme pel Consell es canalitzaran, entre altres mitjans, a través del Programa Solidària, projecte integral anual que inclou diverses accions en coordinació amb els diferents agents socials de la cooperació valenciana, dirigides a formar i proporcionar una millor percepció en la societat valenciana de les causes estructurals que generen les desigualtats en el món, a fi de potenciar la seua participació i compromís amb el desenrotllament dels països estructuralment empobrits del planeta, així com contribuir a generar uns valors i estils de vida més justos i solidaris.  
Una d'estes accions, és el concurs internacional de fotografia "Objectiu Obert", el qual, amb cinc edicions ja finalitzades, es convoca a fi de propiciar una informació i difusió correcta de la realitat dels països estructuralment empobrits, així com de generar una actitud de respecte, tolerància i sensibilització a través de les imatges.  
De conformitat amb el que establix la Llei 38/2003, de 17 de novembre, General de Subvencions, els preceptes bàsics del reglament que la desenrotlla, aprovat per Reial Decret 887/2006, de 21 de juliol, així com les previsions del Text Refós de la Llei d'Hisenda Pública de la Generalitat, i d'acord amb el que preveu el Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com en el Decret 101/2007, de 13 de juliol, del Consell, pel qual s'aprova el Reglament Orgànic i Funcional de la conselleria d'Immigració i Ciutadania,  
ORDENE  
Primer  
Convocar la sisena edició del Concurs Internacional de Fotografia Cooperació al Desenrotllament "Objectiu Obert - Solidària 2008" i aprovar les bases per les quals es regula esta convocatòria, que s'inclouen com a annex I d'esta orde.  
Segon  
Els premis concedits per raó d'esta convocatòria seran sufragats a càrrec de l'aplicació pressupostària 71.66.01.701.91, línia codi comptable T4084000, dels pressupostos de la Generalitat per a l'any 2008, en els termes que preveu la base 9 de l'annex I d'esta orde.  
Tercer  
Adoptar les mesures oportunes per al compliment i el desenrotllament d'esta orde i per a resoldre les incidències que es plantegen en el seu desplegament i execució.  
Contra la present orde, que posa fi a la via administrativa, els interessats poden interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.  
València, 27 de març de 2008  
El conseller d'Immigració i Ciutadania  
Rafael Blasco Castany  
ANNEX I  
Bases per les quals es regula la sisena edició del Concurs Internacional de Fotografia Cooperació al Desenrotllament   
"Objectiu Obert - Solidària 2008"  
Base 1. Objecte del concurs i modalitats  
1. Constituïx l'objecte del concurs convocat a través d'estes bases, la regulació i la concessió dels premis corresponents a la sisena edició del Concurs Internacional de Fotografia Cooperació al Desenrotllament: «Objectiu Obert - Solidària 2008".  
2. El concurs tindrà dos modalitats:  
a) Professional, dirigida a fotografies que hagen sigut preses per fotògrafs professionals i de premsa.  
b) Ciutadana, dirigida a fotografies preses per qualsevol persona, aficionada a la fotografia, que tinga la seua residència en la Comunitat Valenciana.  
Base 2. Participants  
1. Poden participar en esta convocatòria, en la seua modalitat professional, fotògrafs professionals o de premsa, majors d'edat, de qualsevol nacionalitat.  
2. Poden presentar-se a esta convocatòria, en la seua modalitat ciutadana, fotògrafs aficionats majors d'edat, de qualsevol nacionalitat, que tinguen la seua residència en la Comunitat Valenciana.  
3. No poden presentar-se a este concurs les persones premiades en l'edició immediatament anterior a esta.  
Base 3. Condicions tècniques de les fotografies  
1. En la modalitat professional, s'admetran un màxim de tres fotografies per cada autor o autora, independentment o formant part d'un portafoli, sobre la mateixa temàtica.  
2. En la modalitat ciutadana, s'admetrà una única fotografia per cada autor o autora.  
3. Les fotografies han de ser originals i inèdites.  
4. Poden ser en blanc i negre o color, tècnica lliure, sempre que no siguen reproduccions.  
5. Han d'anar muntades en passe par tout o qualsevol altre suport rígid.  
6. Quant a les dimensions de les fotografies, els costats oscil·laran entre un mínim de 30 cm i un màxim de 75 cm, indiferentment en posició vertical o horitzontal.  
7. Han d'anar acompanyades d'un CDRom, DVD o un altre suport electrònic amb les fotografies en format digital i d'alta resolució, preferentment en format jpg, tif o bmp.  
8. Han d'haver-se pres durant l'any 2007.  
9. No han d'haver obtingut cap premi abans de la seua presentació al concurs.  
Base 4. Contingut de les obres.  
1. Els treballs presentats han de respectar el codi de conducta d'imatges i missatges a propòsit del tercer món, aprovat per l'assemblea general del comité d'enllaç de les organitzacions no governamentals europees. Segons este, les imatges han de propiciar el coneixement objectiu de les realitats dels països del Sud, mostrar absolut respecte per la dignitat de les persones i dels pobles, destacar valors com la justícia, la solidaritat i la responsabilitat, i intentar mostrar el paper de la dona com a protagonista del desenrotllament en els països estructuralment empobrits.  
2. Al seu torn, han d'evitar missatges i imatges catastrofistes, idíl·liques, generalitzadores i discriminatòries, que expressen superioritat d'uns països sobre altres, o que mostren a persones com a objectes de la nostra compassió i no com a socis en el treball conjunt de desenrotllament.  
Base 5. Presentació de les fotografies i altres documents.  
1. Les fotografies, sense firmar, aniran acompanyades obligatòriament de:  
a) El corresponent butlletí triple d'inscripció que figura com a annex II d'esta orde. La part superior d'este, juntament amb una fotocòpia del DNI o passaport i les dades personals, han d'introduir-se en un sobre que rebrà un número de registre i quedarà en poder de la Direcció General de Cooperació al Desenrotllament i Solidaritat. La part central serà segellada i registrada i tornada a la persona autora. La part inferior ha de ser pegada per darrere de l'obra.  
b) Per a les obres que opten a la modalitat professional: declaració jurada, segons model que consta en la web www.cic.gva.es, en la qual es manifeste tindre la condició de fotògraf professional o de premsa, que la fotografia ha sigut presa durant l'any 2007 amb la intenció de ser publicada i que la dita fotografia no ha obtingut cap premi en el moment de la seua presentació al concurs.  
c) Per a les obres que opten a la modalitat ciutadana: original o còpia compulsada del certificat del padró municipal on conste que la persona sol·licitant residix en la Comunitat Valenciana en el termini de presentació de les fotografies, en el cas que no conste acreditat en el DNI o passaport, així com declaració jurada, segons model que consta en la web www.cic.gva.es, en la qual es manifeste que la fotografia ha sigut presa durant l'any 2007 i que esta fotografia no ha obtingut cap premi en el moment de la seua presentació al concurs.  
d) Acreditació, segons model que consta en la web www.cic.gva.es, de no incórrer en cap de les circumstàncies recollides en l'article 13.2 de la Llei 38/2003, de 17 de novembre, General de Subvencions, realitzada per mitjà de declaració responsable o a través de qualsevol dels mitjans establits en l'article 13.7 de la dita llei.  
e) Autorització del participant del concurs perquè la Direcció General de Cooperació al Desenrotllament i Solidaritat obtinga de forma directa, a través de certificats telemàtics, l'acreditació del compliment d'obligacions tributàries i enfront de la Seguretat Social, segons model disponible en l'adreça http:www.cic.gva.es.  
f) El CDRom, DVD o un altre suport electrònic a què es referix la base 3 punt 5.  
2. El lloc de presentació o remissió de les fotografies i la documentació a què es referix l'apartat anterior, serà la Direcció General de Cooperació al Desenrotllament i Solidaritat, situada en la plaça Sant Nicolau, 2, CP 46462-València, o en qualsevol dels llocs que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Base 6. Termini de presentació  
El termini de presentació de les fotografies començarà a partir de l'endemà de la publicació de la present convocatòria en el Diari Oficial de la Comunitat Valenciana i finalitzarà el 30 de juny de 2008.  
Base 7. Exposició i preselecció de les obres  
Les obres que reunisquen els requisits sol·licitats quant a autoria, condicions tècniques, contingut i presentació, s'exposaran en el lloc físic o virtual i en la data que seran comunicats públicament amb la suficient antelació i, en tot cas, en la pàgina web de la conselleria d'Immigració i Ciutadania (www.cic.gva.es), sense necessitat d'autorització expressa dels autors respectius. De totes les obres exposades, el públic visitant de l'exposició preseleccionarà, per mitjà de votació, les fotografies que seran avaluades pel jurat, fins a un terç d'aquelles, en cada una de les seues dos modalitats.  
Base 8. Resolució del concurs  
1. Per a la resolució del concurs es constituirà un jurat presidit per la directora general de Cooperació al Desenrotllament i Solidaritat o persona que la substituïsca, i integrat pels següents vocals:  
- Un representant de l'Agència EFE.  
- Un representant de les ONGD de la Comunitat Valenciana.  
- Dos fotògrafs professionals de prestigi.  
Actuarà com a secretaria del jurat, amb veu i sense vot, una persona tècnica de la Direcció General de Cooperació al Desenrotllament i Solidaritat.  
2. El jurat examinarà els treballs preseleccionats i formularà el seu veredicte, a fi de premiar aquelles obres que, al seu parer, posseïsquen un millor nivell de percepció visual i creativa. Han de suposar una reflexió sobre la vida, costums i problemes dels països desfavorits, generar una actitud de respecte i tolerància cap a altres cultures, i adoptar una postura compromesa i crítica cap eixos esdeveniments. El jurat podrà declarar deserts els premis.  
3. El funcionament del jurat ha d'adaptar-se al que establix la present convocatòria i a les regles contingudes en el capítol II del títol III de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. La competència per a resoldre la present convocatòria correspon al conseller d'Immigració i Ciutadania, amb l'acord previ vinculant del jurat.  
5. El termini per a resoldre serà de sis mesos des de la data de la publicació en el DOCV de la present orde. Transcorregut este termini sense que s'haja produït resolució expressa, els participants poden entendre que les seues fotografies no han sigut premiades.  
6. La resolució per la qual es concedisquen els premis serà publicada en el Diari Oficial de la Comunitat Valenciana i en la pàgina web de la conselleria d'Immigració i Ciutadania, www.cic.gva.es  
Base 9. Premis  
1. S'establixen els següents premis per a la modalitat professional: un primer premi i dos accèssit, consistents en diplomes acreditatius de tal condició:  
a) La persona guanyadora del primer premi rebrà, a més del diploma, la quantitat líquida de tres mil euros (3.000 €), una vegada deduïts, si és el cas, els pertinents impostos o retencions d'aplicació.  
b) La persona guanyadora del primer accèssit rebrà, a més del diploma, la quantitat líquida de dos mil euros (2.000 €), una vegada deduïts, si és el cas, els pertinents impostos o retencions d'aplicació.  
c) La persona guanyadora del segon accèssit rebrà, a més del diploma, la quantitat líquida de mil euros (1.000 €), una vegada deduïts, si és el cas, els pertinents impostos o retencions d'aplicació.  
2. S'establix, per a la modalitat ciutadana, un únic premi, consistent en diploma acreditatiu d'esta condició. La persona guanyadora d'este rebrà, a més del diploma, la quantitat líquida de mil cinc-cents euros (1.500 €), una vegada deduïts, si és el cas, els pertinents impostos o retencions d'aplicació.  
3. No podran acumular-se en el mateix autor o autora dos o més dels tres primers premis assenyalats en els punts anteriors.  
Base 10. Drets sobre les obres fotogràfiques  
1. Els participants del concurs s'obliguen a cedir a la Generalitat tots els drets d'explotació dels treballs fotogràfics en règim de no-exclusivitat. La Generalitat pot realitzar, per si mateixa o a través de terceres persones físiques o jurídiques, la reproducció, distribució o publicació total o parcial de les fotografies, per això queda expressament autoritzada per tots els participants del concurs, sense necessitat d'autorització expressa a l'efecte per part dels seus autors.  
2. Així mateix, els participants seran responsables del contingut dels treballs presentats, així com de les reclamacions que es puguen formular per drets d'imatge.  
Base 11. Obres premiades  
Les fotografies premiades quedaran en propietat de la Direcció General de Cooperació al Desenrotllament i Solidaritat.  
Base 12. Devolució de les obres no premiades  
1. Les fotografies no premiades poden recollir-se en les oficines de la Direcció General de Cooperació al Desenrotllament i Solidaritat, durant un període de dos mesos naturals a partir de l'endemà de la clausura de l'exposició «Objectiu Obert - Solidària 2008».  
2. Finalitzat el termini de devolució, s'entendrà que els autors o amos de les fotografies no retirades renuncien als seus drets sobre estes, i estes passaran a ser propietat de la Generalitat, que podrà fer l'ús d'estes quan estime convenient.  
Base 13. Obligacions dels premiats  
Els premiats han de presentar, en el termini dels deu hàbils següents a la publicació de la resolució de concessió de premis en el DOCV, a l'efecte de poder efectuar el pagament del corresponent premi, la documentació següent:  
a) Fitxa de manteniment de tercers segons model normalitzat disponible en la web www.cic.gva.es, en la qual constarà el compte bancari en què s'haja de rebre la transferència.  
b) Acreditació de la titularitat del compte bancari que s'assenyala en la fitxa de manteniment de tercers.  
Base 14. Acceptació de les bases  
La participació en el concurs suposa la total acceptació d'estes bases.  
Base 15. Publicitat  
A estes bases se'ls donarà publicitat per mitjà de la seua difusió en forma d'extracte, si és possible, a través de diversos mitjans de difusió autonòmics, nacionals o internacionals, com periòdics, revistes especialitzades, internet, etc.  
ANNEX II  
Butlletí triple d'inscripció  
Núm. Registre  
Autor/a  
DNI o passaport  
Nacionalitat  
Adreça  
Població  
Telèfon  
Correu electrònic  
Títol de la fotografia  
País d'origen de la fotografia  
Breu explicació de la fotografia  
Modalitat a la qual concorre (professional o ciutadana)  
Fitxa per a la Direcció General de Cooperació al Desenrotllament i Solidaritat  
Núm. Registre  
Autor/a  
DNI o passaport  
Nacionalitat  
Adreça  
Població  
Telèfon  
Correu electrònic  
Títol de la fotografia  
País d'origen de la fotografia  
Breu explicació de la fotografia  
Modalitat a la qual concorre (professional o ciutadana)  
Resguard per a l'autor o autora  
Núm. Registre  
Títol de l'obra  
Modalitat a la qual concorre (professional o ciutadana)  
Fitxa d'identificació de l'obra